TISCO แรลลี่ 4 วันติด ลุ้นผลงาน Q4 เด่น-ปันผลสูง โบรกฯชูเป้า 110 บ.
TISCO แรลลี่ 4 วันพุ่ง 5% โบรกฯมองรายได้ดีต่อเนื่องจาก NPL coverage และความสามารถในการทำกำไร อีกทั้งคุณภาพสินทรัพย์คาดจะดีขึ้นใน Q4 คาดมีอัตราปันผลที่สูงราว 7.30% ต่อปี ชูเป้า 110 บ.
4 ม.ค. 2565

ผู้สื่อข่าวรายงานว่าวันนี้ (4 ม.ค. 2565) ราคาหุ้น บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ณ เวลา 12:21 น. อยู่ที่ระดับ 98.75 บาท เพิ่มขึ้น 2.75 บาท หรือ 2.86% โดยทำจุดสูงสุดที่ 99.00 บาท และทำจุดต่ำสุดที่ 96.50 บาท ด้วยมูลค่าการซื้อขาย 710.32 ล้านบาท

ทั้งนี้ราคาหุ้น TISCO ปรับตัวขึ้นมาต่อเนื่อง 4 วันติดนับตั้งแต่ราคาหุ้นปิดที่ระดับ 94.25 บาท เมื่อวันที่ 27 ธ.ค. 64 คิดเป็นการปรับตัวเพิ่มขึ้น 4.50 บาท หรือคิดเป็น 4.77% 
บริษัท หลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (4 ม.ค. 2565) ว่า แนวโน้มรายได้ที่ดีเนื่องจากมี NPL coverage และความสามารถในการทำกำไรที่สูง ผสานคุณภาพสินทรัพย์ที่คาดว่าจะดียิ่งขึ้นในไตรมาส 4/2564 เนื่องจากการผ่อนคลายล็อคดาวน์และอัตราการฉีดวัคซีนที่เพิ่มขึ้น อีกทั้งยังคาดมีอัตราปันผลที่สูงราว 7.30% ต่อปี เพิ่มความน่าสนใจในการสะสม แนะนำ “ซื้อ” ราคาเป้าหมาย 110 บาท